> Somogy megye

> Balatonlelle

> 285. Köztársaság u. 26. Balaton-espressó.

> Napóra van az épület DK-i falán 3,5 m magasban. Vertikális, árnyékvetője csaknem vízszintes. A számlap vakolatra festett, negyedkör alakú 1 m sugarú. Óraszámozása: VI-VIII-X-XII-II, egyenközű, NYISZ-t mutató. Hajdú Sándor tulajdonos készítette 1984-ben.

> Adatközlő: Vágújhelyi Ferenc, 1984.

> 286. Vasút u. 36. Nyaraló.

> Napóra van a D-i falon 4,5 m magasban, a nyaraló Rákóczi u. 282. telek felöl jól látható. Vertikális, árnyékvetője vízszintes. A számlap falra szerelt vasszámokból áll körív alakban 3 m hosszan. Óraszámozása: 5-12-4, változó közű, KÖZEI-t mutató. Szemes István tulajdonos készítette 1970-ben tapasztalati úton.

> Adatközlő: Keszthelyi Sándor, 1984.

> Balatonmáriafürdő

> 287. Hajóállomás melletti 13. számú ház. Dallos László nyaralója.

> Napóra van a D-i falon 2 m magasban. Vertikális, árnyékvetője pólusra mutat. A számlap falra szerelt bronz tábla, pajzs alakú 0,4 x 0,6 m méretű. Óraszámozása: 8-12-4, változó közű. Középen sugaras Nap-arc. Czuczai József iparművész 1980 körül készítette a művészi kidolgozású napórát.

> Adatközlő: Piriti Zsuzsanna, 1981.

> Balatonszemes

> 288. Bajcsy-Zsilinszky u. 31. R.k. plébánia.

> Napóra az épület Fő utcai D-i oromfalán 5 m magasban. A XX. század elejei napórát 1975 körül lefestették, majd az egész homlokzatot újravakolták, így végleg eltűnt.

> Adatközlő: Keszthelyi Sándor, 1981.

> Irod.: ZÁKONYI Ferenc: Balaton. Bp. 1973. Panoráma 123. p. és 3. kiadás. Bp. 1980. 166. p.

> Balatonszentgyörgy

> 289. Csillagvár u. 8. R.k. templom.

> Napóra a DK-i falon. A vertikális és festett napóra felirata: HAMAR ELJÁR 1-2 ÓRA, MINDEN PERCÉT HASZNÁLD JÓRA! A XX. század első felében készült napóra később eltűnt, 1980-ban már nem található.

> Adatközlő: Balázs Zoltán, 1981.

> 290. Csillagvár u. 6. R.k. plébánia.

> Napóra van a DK-i falon 3 m magasban. Vertikális, árnyékvetője pólusra mutat. A számlap vakolatra festett, félkör alakú, 1,2 m átmérőjű. Óraszámozása: 6-12-6. Felirata: ORA ET LABORA. Készült 1985 körül.

> Adatközlő: Hoffmann János, 1992.

> Fonyód

> 291. Templom tér. R.k. templom.

> Napóra van a D-i oldalhoz épült félkör alaprajzú kápolna D-i falán két ablak között 3,2 m magasban. Vertikális, fém árnyékvetője pólusra mutat. A számlap vakolatba karcolt kettős körív 0,6 m-es sugárral. Óraszámozása: 8-12-3, változó közű. A napóra XX. század első felében készülhetett, 1980 körül felújították, 1996-ban fehérre meszelve, de látható.

> Adatközlő: Mizsér Csaba, 1985.

> Hencse

> 292. Temető. A községtől 1 km-re ÉNy-ra, a felszedett vasúti síneken túl.

> Napóra van Szentmártoni Béla amatőrcsillagász sírján. Horizontális, árnyékvetője a pólusra mutat. A keménymészkő számlap szabálytalan alakú, nagyjából 1 m átmérőjű. Óraszámozása: IX-XII-V, változó közű. Felirata: UT ( a napóra valóban a világidőt mutatja). Feltüntetve 5 nappályavonal, ebből 3 jelzett a Bak, Mérleg, Kos, Rák állatövi csillagképek jeleivel. A 2x2 m-es kőalap É-i oldalán felirat: SZENTMÁRTONI BÉLA 1931-1988. A réz árnyékvető lemez élén felirat: ALBIREO. A napórát és a sírt 1989-ben készíttették az Albireo Amatőrcsillagász Klub vezetői, a hagyatékért cserébe.

> Adatközlő: Halmi Gábor, 1989.

> Irod.: HEVESI Zoltán: Akiről kisbolygót neveztek el. = METEOR, 1994. 11. sz. 4. p. (képpel)

> Kaposvár
> 293. Dimitrov u. 9. Dr. Kordoványi Dezső főorvos lakóháza. (Új utcanév: Tallián Gyula utca)

> Napóra a D-i falon 5 m magasban. Vertikális, árnyékvetője kissé hajlik le a vízszintestől. A számlap falra szerelt 0,9 m átmérőjű kör alakú vaslemez. A napóra az épülettel egy időben készült 1895 körül. Óraszámozása festett volt, de teljes rozsdásodása miatt 1980 körül már nem ismerhető fel, felületét egyébként is kúszónövény takarta. 1991-ben az épület tatarozásakor az árnyékvetőt és a lemezt leszerelték, helyét levakolták, a napóra eltűnt.

> Adatközlő: Hevesi Zoltán, 1978.

> 294. Laborfalvi u. 1. Családi ház.

> Napóra van a D-i oromfalon 5 m magasban. Vertikális, árnyékvetője kissé hajlik le. A számlap kőburkolatra vakolt és festett mező, csaknem félkör alakban 2 m átmérővel. Óraszámozása: VIII-XII-IV, egyenközű. Felül napkorong. Az árnyékvető 1994-re kiesett. Lévai József tulajdonos tervezte és készítette 1985-ben a napórát.

> Adatközlő: Hevesi Zoltán, 1985.

> Nagyatád

> 295. Göröndi út. Nemzetközi Faszobrász Alkotótelep és Szoborpark.

> Napóra van az 1975 óta működő szoborpark DNy-i sarkán, a raktárépület előtt egy 1,4 m magas faoszlopon. Ekvatoriális. Árnyékvetője pólusra mutat. Elliptikus ívei fából faragva 1,2 m hosszúak. Óraszámozása hiányzik, festék takarja. Pontosan tájolt, masszív, időálló alkotás. Felirata: FARKAS LÁSZLÓ. NAPÓRA. 1982, közli a szobrászművész nevét és a készítés idejét.

> Adatközlő: Papp János, 1985.

> Irod.: A Nemzetközi Faszobrász Alkotótelep 1981-1982. Kiállítási útmutató. Nagyatád, 1983. 10. p. (képpel).

> Őrtilos
> 296. Rákóczi u. 9. Szent Flórián r.k. kápolna.

> Napóra van a D-i falon 4 m magasan. Vertikális, árnyékvetője pólusra mutat. A számlap vakolatra festett, negyedkör alakú, 1,2 m átmérőjű. Óraszámozása: VIII-XII-IV, változó közű, félórás osztású. A kápolna 1870 körül épült, a napóra is akkori lehet. Szépen felújított.

> Adatközlő: Mizser Attila, 1981.

> Segesd

> 297-298. Alsósegesd. József Attila u. R.k. volt ferences kegytemplom és kolostor. Műemlék jellegű. Középkori alapokon épült barokk stílusban a XVIII. században

> Kettős napóra volt a kolostor udvarán. Egy pólusra mutató közös pálca vetett árnyékot a falon lévő vertikális és a földön elhelyezkedő horizontális számlapra. A feltehetően XIX. századi napóra az 1920-as évekre leromlott állapotú lett. Az 1944-1945-ös bombázások és harcok idején az egész épület súlyosan megsérült, A napórát is bombatalálat érte, eltűnt. A romos épület 1946-1948 közötti újjáépítésekor sem épült újra meg. A kolostor 1950-től szociális otthon.

> Adatközlő: Balázs Zoltán, 1982.

> Siófok

> 299. Petőfi sétány. Fizető strand.

> Napóra kompozíció van a park K-i részén. 2 m magas, műkő anyagú. Ekvatoriális. Árnyékvetőjének éle 60 fokot zár be a vízszintessel. A számlap nagyjából félkörív 3 m átmérővel. Óraszámozása: IX-XII-V, egyenközű. Bartha Lajos szobrászművész készítette 1963 körül.

> Adatközlő: Balázs Zoltán, 1981.

> Irod.: ZÁKONYI Ferenc: Balaton. 1973. Panoráma 33. p. (képpel); SÁGI Károly - ZÁKONYI Ferenc: Balaton. 1974. Panoráma 359. p. (képpel).

> 300. Somogyi út 18. Játszótér.

> Napóra van faragott játékok között a parkban a tanuszodától K-re. Ekvatoriális. Árnyékvetője pólusra mutat. Íves számlapja 1,6 m hosszú. Óraszámozása: 7-12-4 KÖZEI és 8-12-6 NYISZ. Teljes egészében fából van, készült 1990 körül.

> Adatközlő: Keszthelyi Sándor, 1995.

> 301. Váradi A. tér. Vasútállomás.

> Napóra van az állomás főbejáratától 15 m-re a park és sétány határán egy 0,5 m-es kiemelkedésen. Csaknem horizontális. Árnyékvetője pólusra mutat. A számlap 0,7 x 1,3 m-es csiszolt, fényezett márványlap, 15 fokot lejt É felé. Óraszámozása kívül: 6-12-6, belül: 5-12-9, negyedórás osztású. Felirata: A NAPÓRA A VALÓDI HELYI IDŐT, A KÜLSŐ A NYÁRI IDŐSZÁMÍTÁS SZERINTI HELYI IDŐT, A BELSŐ SKÁLÁN MUTATJA A ZÓNAIDŐT AZ IDŐEGYENLET SEGÍTSÉGÉVEL SZÁMÍTHATÓ KI. Alatta időegyenleti grafikon. A napóra 1995-ben készült.

> Adatközlő: Ill Márton, 1996.

> 302. Balatonszéplak. Babits Mihály u. 42. Nyaraló.

> Napóra van a D-i falon 3 m magasban. Vertikális. Árnyékvetője pólusra mutat. A számlap falra szerelt 0,5 m-es kör alakú tábla. Óraszámozása nem világos: az egyenközű kilenc pont mellett elszórtan római számok. Felirata: TEMPUS. A napóra 1971 körül készült.

> Adatközlő: Róka László: 1979.

> 303. Balatonszéplak. Erkel Ferenc u. 12. MÁVTI családi üdülő.

> Napóra van a D-i falon 3 m magasban. Vertikális, árnyékvetője vízszintes. A számlap vakolatra festett, 1 m sugarú negyedkör alakú. Halványra kopott óravonalak és számozása: VIII-XII-IV, egyenközű. 1975 körül készült.

> Adatközlő: Mizser Attila, 1987.

> 304. Balatonszéplak. Zsigmond u. 6. Nyaraló.

> Napóra van a D-i falon 2,5 m magasban. Vertikális, árnyékvetője 15 fokot hajlik le. A számlap vakolatra szerelt 0,7 m-es kör. Óraszámozása: 7-12-6, egyenközű. Készült 1971 körül.

> Adatközlő: Róka László, 1981.

> Szentbalázs

> 305. Fő u. 34. R.k. templom. Műemlék jellegű. 1777-1782 között épült barokk stílusban, bővítve 1882-ben.

> Napóra van a D-i falon 8 m magasban. Vertikális, árnyékvetője pólusra mutat. Számlapját 2 m-es négyzet alakú vakolattagozat határolja. Lehetett XVIII. századi . Óraszámozását 1993-ban lefestették, csak a pálca és a keretezés látható.

> Adatközlő: Keszthelyi Sándor, 1996.

> Zamárdi

> 306. Damjanich u. 18. Gyermeküdülő.

> Napóra van a D-i falon 5 m magasban. Vertikális, árnyékvetője pólusra mutat. A számlap vakolatra festett körív 2 m hosszan. Óraszámozása: 8-12-14, változó közű, félórás osztású. Felirata: ELSŐ ZAMÁRDI NAPÓRA. 1925 körül készítették.

> Adatközlő: Rónai Mónika, 1981.

> 307. Nagy Sándor u. 13. Filláry Lajos nyaralója.

> Napóra van a DK-i falon 3 m magasban. Vertikális, árnyékvetője ferde. A számlap vakolatra festett kettős körív 1,5 m hosszan. Óraszámozása: 7-12-14, változó közű, negyedórás sűrűségű. A számlap kopott. Az eredeti pálca eltűnt, később pótolták, de pontatlanul beállítva. A napórát 1928-ban készítette a tulajdonos édesapja.

> Adatközlő: Filláry Lajos, 1984.

> 308. Szántód. Móricz Zsigmond út 56-60. Központi Fizikai Kutató Intézet üdülője.

> Napóra van a strandon, közel a Balatonhoz egy 2 m magas csőoszlopon. Ekvatoriális. Árnyékvetője pólusra mutat. A számlap 1,2 m átmérőjű bádog félkör. Óraszámozása: 6-12-18, egyenközű, félórás osztású. A napóra 1975 körül készült. Csak nyári hónapokban van itt, télre raktárba viszik.

> Adatközlő: Mizser Attila, 1979.