> Szabolcs-Szatmár-Bereg megye

> Fényeslitke

> 309. Iskola u. 1. Általános Iskola.

> Napóra van az ÉK-i (északkeleti!) falon 7 m magasban. Vertikális, árnyékvetője pólusra tájolt. Egy 6,8x8 m-es méretű sgrafittó kompozíció része. A pálca körül egy aranyszínű mozaikokból kirakott napkorong van 0,9 m átmérővel. Óraszámozása nincs, csak 6 osztás, változó közökkel. Csupán a délelőtti órákat mutatja a napóra. Olajos György grafikusművész készítette 1987-ben, számítógépes szerkesztéssel.

> Adatközlő: Mizser Attila, 1988.

> Nagyvarsány

> 310. Kossuth u. Ref. templom. Műemlék. Eredetileg 1463-ban épült gótikus, egyes részeiben reneszánsz stílusban. Részben átalakítva a XVIII. században, teljesen átépítve 1926-1929 között.

> Napóra került a négyzetes torony falára 10 m magasra az 1929-es átépítéskor. Vertikális, árnyékvetője vízszintes. A négyzet alakú mező díszítése, osztásai, sugarai napóra számlapra hasonlítottak, de az 1985-ös renováláskor ezt a mezőt lefestették. A falifülke díszes fakeretezése és az árnyékvető látható ma.

> Adatközlő: Várady József, 1984.

> Nyíregyháza

> 311-312. Család u. 11. Egészségügyi Szakközépiskola és Szakiskola, épült 1986-ban.

> Egy-egy napóra van az U-alakú iskola két végfalán. A DK-i falsíkon lévő: vertikális, árnyékvetője - nikkelezett acél - a pólusra mutató. A számlap vakolatra festett színes mezők, téglalap alakú 4,8 x 5,6 m külméretű. Óraszámozása: 6-12-14, változó közű, a számok a fal síkja elé rögzített eloxált alumíniumból vannak. A DNy-i falsíkon lévő másik napóra ugyanilyen anyagú és kivitelű, az óraszámozása: 12-20. Nemcsics Antal festőművész művei a napórák és 1986-ban, az épülettel egyidőben készültek.

> Adatközlő: Keszthelyi Sándor, 1986.

> Irod.: MAGYAR NEMZET, 1986. jul. 15. 2. p.

> 313. Sóstói u. Bessenyei György Tanárképző Főiskola.

> Napóra áll a parkban egy 1 m magas csiszolt svéd vörösgránit pilléren. Ekvatoriális, árnyékvetője pólusra mutat. A számlap rozsdamentes acél anyagú félkör, 1,15 m átmérővel. Óraszámozása: 6-12-18, egyenközű, negyedórás sűrűségű. Bronz tartóvillával. Különállóan bronzba öntött időegyenlítési táblázat és ismertető. Tervezte Göőz Lajos főiskolai tanár, 1977-ben állították fel.

> Adatközlő: Göőz Lajos, 1981.

> Irod.: Csillagászati évkönyv az 1979. évre. Bp. 1978. 106., 113. p. (képekkel).; GÖŐZ Lajos: Napóra a nyíregyházi Bessenyei György Tanárképző Főiskola parkjában. = FÖLD ÉS ÉG, 1979. 3. sz. 87. p. (címlapképpel).

> Tiszadob

> 314. Bocskai u. 59. Gyermekváros, volt Andrássy-kastély. Műemlék jellegű. 1820 körül épült klasszicista stílusban. 1880-ban Andrássy Gyula teljesen átépítette romantikus stílusban Alpár Ignác tervei szerint. A kastély érdekessége: 4 bejárata, 12 tornya, 52 szobája és 365 ablaka van, annyi ahány évszak, hónap, hét és nap van egy évben.

> Napóra van az ÉNy-i hengeres torony DNy-i részén 8 m magasságban. Vertikális, árnyékvetője pólusra mutat. XIX. század végi lehet a napóra, de az 1952-es felújításkor a pálcát kivették, csak a félköríves, finom hálózatú számlap maradt. Az 1986-os renováláskor egy új árnyékvetőt helyeztek ide, akkor újrajelölték tapasztalati úton a 6 óraosztást. Az időt most 12-17 óra között mutatja.

> Adatközlő: Zétényi Endre, 1979.

> Irod.: KELET MAGYARORSZÁG, 1984. júl. 15. 2. p.

> Tiszaszalka

> 315. Petőfi Sándor u. 5. Általános Művelődési Központ. Udvarán földrajzi gyakorlókert létesült 1978-ban.

> Napóra áll a gyakorlókertben egy 0,5 m magas betonpilléren. Ekvatoriális, árnyékvetője a pólusra mutat. A számlap fém félkörív 1 m átmérővel. Óraszámozása: 6-12-18, egyenközű. 1978-ban tervezte Arday István földrajztanár és szakfelügyelő. Készítette Krecz Zoltán szakoktató a helyi MEZŐGÉP tanulóival. Idővel a fémszerkezetek megrozsdásodtak. A betonalap alatti talaj süllyedése miatt a napóra pontatlanná vált.

> Adatközlő: Sarkady Gábor, 1984.

> Irod.: Napóra Tiszaszalkán. = KELET-MAGYARORSZÁG, 1981. máj. 21. 5. p. (képpel).

> Vásárosnamény

> 316. Kraszna folyó hídja.

> Napóra van a Ny-i hídpillér DK-i falán 3 m magasban. Vertikális, árnyékvetője pólusra mutatott. A számlap cementsimításba karcolt félköríves osztássor. Óraszámozása: 5-12-16, változó közű. A hidat felújító kőműves készítette a napórát 1975-ben. 1986 körül az árnyékvetőt kiszakították a betonból, a rongálás után a számlapból csak hat óraosztás maradt.

> Adatközlő: Aszódi Zoltán, 1985.