> Csongrád megye

> Hódmezővásárhely
> 101. Szőnyi u. 2. Bethlen Gábor Gimnázium.

> Napóra áll az udvaron egy 1 m magas műkő pilléren. Ekvatoriális, árnyékvetője pólusra mutat. A számlap fémöntvény félkörív 1 m átmérővel. Óraszámozása: V-XII-VII, egyenközű, negyedórás sűrűségű. Felirata: "EKVATORIÁLIS NAPÓRA. TERVEZTE LŐRINCZ GYŐZŐ. KÉSZÍTETTE: A METRIPOND MÉRLEGGYÁR UNIVERZÁL SZOCIALISTA BRIGÁDJA. AZ ÓRA A VALÓDI HELYI IDŐT MUTATJA. "NON NUMERO HORAS NISI SERENAS" 1982. Alatta időegyenlítési grafikon van.

> Adatközlő: Nagy Zoltán, 1982.

> Szeged

> 102. Kertész u. József Attila Tudományegyetem csillagvizsgálója a Füvészkert sarkában, 1992-re épült fel.

> Napóra van a csillagdától 5 m-re DNy-ra a talajon. Horizontális. Árnyékvetője pólusra mutató 3 m hosszú vascső. A számlap betonra és betonlapokra festett 5 m átmérőjű félkör. Óraszámozása nincs, csak 13 osztásvonal. Szatmáry Károly tanár készítette 1992-ben.

> Adatközlő: Szatmáry Károly, 1992.

> Irod.: SZATMÁRY Károly: Új csillagvizsgáló Szegeden. = ANDROMEDA, 1993. 1. sz. 21. p. (képpel).

> 103. Mars tér. Nemzetközi Ipari Vásár.

> Napóra áll a bejárattól jobbra egy vasállványzaton. Vertikális. Árnyékvetője pólusra mutat. A fém számlap téglalap alakú. Óraszámozása: VI-XII-VI, változó közű. Felirata: P GY. és az 1984-es évszám.

> Adatközlő: Hoffmann Edit, 1984.

> 104. Mátyás király tér. Az alsóvárosi r.k. templomhoz csatlakozó ferences kolostor. Műemlék. 1713-1751 között épült több szakaszban barokk stílusban. A XVIII-XIX. században ferences főiskola működött itt. 1950-től szociális otthon.

> Napóra van a kolostor belső udvarának D-i falán 5 m magasban. Vertikális, árnyékvetője pólusra mutat. A számlap vakolatra karcolt és festett, negyedkör alakú, 1,5 m sugarú. Óraszámozása: VIII-XII-III, változó közű, félórás osztású. A napóra valószínűleg XVIII századi, később többször felújították.

> Adatközlő: Kenderesi Alajos, 1981.

> Irod.: BÁLINT Sándor: A Szeged-Alsóvárosi templom. Bp. 1966. 47. p.

> 105. Mátyás király tér. Alsóvárosi r.k. templom. Műemlék. Gótikus stílusban épült 1493-1503 között, újjáépítve 1713-ban.

> Napóra van a templom Ny-i bejáratától balra, már a plébánia D-i falán 4 m magasban. Vertikális. Árnyékvetője pólusra mutat. A számlap falra rögzített márványlap, négyzet alakú, 0,5 m élhosszúságú. Óraszámozása: VI-XII-VI, változó közű, negyedórás sűrűségű. Felirata: MDCCCXVII, azaz 1817-ben készült.

> Adatközlő: Kenderesi Alajos, 1981.

> Irod.: GENTHON István: Magyarország művészeti emlékei. 2. köt. Bp. 1961. 266. p.; PÉTER László: Szeged. Bp. 1981. 145. p.

> Tápé

> 106. Általános Iskola. Földrajzi gyakorlókert, 1980-ban létesült.

> Napóra van a kertben egy 1 m magas vascső oszlopon. Ekvatoriális, árnyékvetője a pólusra mutat. A két tartókör és a számlap átmérője 0,8 m-es. Ugyanitt világtájmutató és delelés-magasságmutató is van. Valamennyit Pósa Lajos és Tóth Ágnes földrajztanárok tervezték 1980-ban.

> Adatközlő: Nagy Zoltán, 1982.