> Veszprém megye

> Alsóörs

> 364. Lóki u. 32. Nyaraló.

> Napóra van D-i falán 4 m magasan. Vertikális, árnyékvetője poláris. A számlap falra szerelt bádoglemez félkörív 1,5 m átmérőjű. Középen Nap díszítés . A napóra 1970 körül készült, 1982-ben a számlapot lemázolták, az óraszámozása nem látszik.

> Adatközlő: Balázs Zoltán, 1981.

> Badacsonytomaj

> 365. Szőlőhegy u. 8. Nyaraló. Épült 1972-ben.

> Napóra van a DNy-i falon 6 m magasban. Vertikális. Árnyékvetője vízszintes. A számlap kétrétegű terranova vakolatba metszett sgrafittó. Téglalap alakú mezője 2,6x2,4 m külméretű. Óraszámozása: 8-12-4, változó közű, félórás osztású. Nap, Hold, csillagok és a 12 állatövi csillagkép figurális ábrázolásával díszítve. A tulajdonos Nemcsics Antal festőművész készítette 1972-ben.

> Adatközlő: Lakatos Lajos, 1983.

> Bakonybél

> 366. Széchenyi u. 1. Műemlék jellegű. Bencés kolostornak épült 1724-ben barokk stílusban. Bővítve 1749-ben. A XIX. század végén megújítva, akkor bencés tanárképző is működött itt. 1950-től szociális otthon.

> Napóra a kolostor kertjében, a patak partján egy kő talapzatra helyezve. Horizontális típusú. Talán 1825-ben készült a park rendezésekor. 1945-1950 között még megvolt. 1950 után a vízszintes napóraszámlap elveszett csak a kő tartópillér marad meg. 1980-ra ez is elkallódott, így a napóra nyomtalanul eltűnt.

> Adatközlő: Vértes Ernő, 1979.

> Bakonyszentlászló

> 367. Vak Bottyán u. Evangélikus templom. Műemlék. A XIII. század második felében épült. 1816-ban barokk stílusban újraépítették. A középkori elemek helyreállítása 1965-1966-ban történt meg.

> Napóra a templom D-i falán. A vertikális napóra XIX. századi lehetett. 1965-ig megvolt, akkor a templom helyreállításakor tűnt el, csak a helyiek emlékezete őrizte meg.

> Adatközlő: Ságodi Ibolya, 1981.

> Balatonalmádi

> 368. Martinovics u. 55. Családi ház.

> Napóra van a D-i falon 4 m magasban. Vertikális. Árnyékvetője ferde. A számlap vakolatból kiképzett 1,2 m-es kör alakú mező. Óraszámozása: VIII-XII-V, változó közű. A napóra 1960 körül készült.

> Adatközlő: Horváth Ferenc, 1981.

> 369. Vörösberény. Veszprémi út 7. Volt jezsuita rendház. Műemlék. Az r.k. templom melletti kétszintes kolostor 1750 körül épült barokk stílusban.

> Napóra van az épület DK-i falán 6 m magasban. Vertikális. Árnyékvetője pólusra mutat. A számlap vakolatra karcolt 1,6 m átmérőjű csaknem félkör alakú. 11 szektorra van osztva változó közűen, de óraszámozása még régebbi fényképeken sincs. A talán XVIII. századi és egyre kopottabb napórát az 1985-ben a felújításkor a vakolattal együtt leverték, csupán a pálca maradt meg. Az új vakolatra és a régi pálca alá 1992-ben új beosztássort festettek. 12 szektoros, félórákat is jelezve, de óraszámozás most sem készült.

> Adatközlő: Keszthelyi Sándor, 1979.

> Irod.: ENTZ Géza - GERŐ László: A Balaton-környék műemlékei. Bp. 1958. 89. p.; BALASSA László - KRALOVÁNSZKY Alán: Veszprém. Bp. 1983. 166. p.

> Balatonfüred

> 370. Arácsi út 94. Volt Gombás-kúria. Műemlék. A XVIII. század végén épült copf stílusban.

> Napóra az épület udvarának D-i fala elé ugró kőerkély mellvédjén 4 m magasban. Vertikális, XVIII. század végén készülhetett. A számlap egy 0,8x1 m-es téglalap alakú mező aljára rajzolt negyedkör kettős íve. Árnyékvetője régen hiányzik. Az óraosztás az 1960-1970-es években még sejthető volt, de 1980 után egyre felismerhetetlenebbre kopott. Az 1988-as teljes felújításkor ezen maradványok is lekoptak, így a napóra végleg eltűnt.

> Adatközlő: Vértes Ernő, 1979.

> 371. Gyógytér. Ivócsarnok. Műemlék jellegű. Építette Lechner Mátyás klasszicista stílusban 1800-ban. Átépítve Furmann Antal tervei alapján 1853-ban.

> Napóra a felső sétányon az ivócsarnok közelében. 1844-ben látták a pozsonyi országgyűlésről ide kiránduló jurátusok. Az 1853-as átépítéskor, vagy később a napóra eltűnt, mert a visszaemlékező Eötvös Károly már múlt időben említi 1909-es útjakor. Talán ekvatoriális volt.

> Adatközlő: Keszthelyi Sándor, 1983.

> Irod.: EÖTVÖS Károly: Balatoni utazás. II. köt. Bp. 1982. 291. p.

> 372. Koloska-völgy. A várostól ÉK-re lévő kirándulóhely.

> Napóra egy 0,5 m magas kőépítmény tetején. Horizontális. Árnyékvetője függőleges. A számlap 1,2 m átmérőjű kör alakú cementsimításra festve. Tapasztalati úton készült óraszámozása: Ápr:8-12-3, Máj:8-12-5, Jun-Jul:8-12-5, Aug:8-12-4, Szep:8-12-3, változó közű, félórás osztású. 1950 körül készítette a helyi erdész. Állítólagos négysoros latin felirata nem maradt fenn. 1978 körül a napórát újrafestették, koncentrikus körökkel, félórás osztásokkal, számozás nélkül. Azonban a kirándulók árnyékvetőjét újra és újra letörték, számlapját tűzrakó helynek használták, sőt 1986-ban alapjait is szétbontották, így a napóra teljesen eltűnt.

> Adatközlő: Vértes Ernő, 1979.

> Balatonfűzfő

> 373. Fűzfőgyártelep. Bemutató Csillagvizsgáló. Épült 1967-ben.

> Napóra van a csillagdától 3 m-rel D-re a talajból kiképzett füves földhalmon. Különleges szkáfosz típusú. Árnyékvetője pólusra mutató. A számlap egy 3 m átmérőjű kör alakú üvegszál erősítésű műanyag gömbcikk kupola. Belső homorú részére festették az óraosztásokat és számokat. Lendvai László amatőrcsillagász készítette 1967-ben. A napórát 1984-ben leszerelték és a csillagda raktárában tárolják.

> Adatközlő: Vértes Ernő, 1979.

> Balatonkenese

> 374. Bajcsy-Zsilinszky u. 10. Általános Iskola.

> Napóra van a DK-i sarkán 3 m magasban. Vertikális, árnyékvetője poláris. A számlap falra szerelt fémtábla, pontosan D felé néz, mert távtartó támasztja ki az eltérő faltól. Óraszámozása: 6-12-18, változó közű, negyedórás beosztású. Frecskay István tanár készítette 1976-ban.

> Adatközlő: Vértes Ernő, 1979.

> 375. Stadion u. 1. Nyaraló.

> Napóra van az épület DNy-i oromfalán 5 m magasban. Vertikális. Árnyékvetője ferde. A számlap deszkákra szegezett számjegyekből alakul ki 1,8 m-es sugarú negyedkörívben. Óraszámozása: VIII-XII-VII, változó közű. Tőzsér István tulajdonos készítette 1975-ben.

> Adatközlő: Kocsis Antal, 1979.

> Balatonvilágos

> 376. Csók István sétány 26. Családi ház.

> Napóra van a DNy-i falon 5 m magasban. Vertikális. Árnyékvetője pólusra mutat. A számlap falra szerelt 1 m-es félkör tábla. Óraszámozása: VIII-XII-VII, változó közű. 1970 körül készítették.

> Adatközlő: Németh-Buhin Ákos, 1982.

> Devecser

> 377. Petőfi tér 5. Várkastély. Műemlék. A XV-XVII. századi erődfallal kerített kőház késő gótikus eredetű, reneszánsz részletekkel. Kastéllyá Esterházy Károly építette 1790-1799 között R. Zillach tervei szerint barokk stílusban. Eklektikus átépítését 1888-1890-ig Esterházy Ferenc megrendelésére Vojta Adolf pápai építész végzi. 1950-től járási tanácsház, majd könyvtár, szálloda.

> Napóra a bejárattól balra álló négyzetes torony- ma Idősek Otthona- díszes D-i falának közepén 4,5 m magasban. Vertikális. Árnyékvetője pólusra mutat. A számlap vakolatból kiemelt félköríves szalag 1,3 m átmérővel. Ez a fal és a napóra is 1890-ben készült. Óraszámozását az 1976-os OMF felújításkor a fallal együtt lefestették. Céltalanná vált árnyékvetője 1992-ig még megvolt, majd eltűnt. A napórából csak a félkörív maradt.

> Adatközlő: Balázs Zoltán, 1979.

> Irod.: BÖRTSÖK László: Devecser műemléki és városképi vizsgálata. Bp. 1957. 10. p.; Bakony útikalauz. Bp. 1966. 56-57. p. (képpel); TERMÉSZET VILÁGA, 1974. 7. sz. 324. p. (képpel).

> Doba

> 378-379. A Somlóhegy ÉK-i oldalában, Doba templomától 2 km-re D-re, a Somló várához vezető úton képoszlop áll. Út menti vallásos népi emlék.

> Két napóra van a felső 1x0,6 m-es háromszögben 3 m magasban, az egyik a K-i, a másik a Ny-i oldalon. Vertikálisak. Az árnyékvetőik helyes kialakításúak - függőleges síkban, 45 fokos lehajlással, kitámasztó rudakkal- de helytelenül tájoltak. A számlapok ma már lemeszeltek. Alsó felirat: EMLÉKÜL EMELTETTE FRANK IGNÁC. 1855. Ez a képoszlop és a napóra készítésének idejét mutatja.

> Adatközlő: Balázs Zoltán, 1981.

> 380. A Somlóhegy ÉK-i oldalában. Felvidéki István présháza.

> Napóra van az épület DK-i falán. Vertikális. Árnyékvetője pólusra mutat. A számlap falra festett. Óraszámozása: VII-XII, félórás beosztású. Készítette Felvidéki István 1989 körül.

> Adatközlő: Marton Géza, 1997.

> Külsővat

> 381. Béri Balogh Ádám u. 1. Szociális Otthon.

> Napóra a parkban egy 0,5 m magas betonpilléren. Ekvatoriális. Árnyékvetője pólusra mutat. A számlap 1,2 m átmérőjű vasabroncs, helytelenül vízszintes síkban fekvő. Óraszámozása: VI-XII-VI, egyenközű. 1980 körül készült. Később eltűnt, 1992-ben már nem található.

> Adatközlő: Vértes Ernő, 1984.

> Mezőlak

> 382. Szociális Otthon.

> Napóra az előkertben egy 1 m magas vörös kőoszlopon, a főbejárattól É-ra. Horizontális. Árnyékvetőjének éle pólusra mutat. A számlap 0,5 m-es négyzet alakú, bronzból készült. Órás és félórás beosztássora van, de számozás nélküli. 1970 körül készült. Az 1991-es építkezéskor útban volt, elbontották, a napóra eltűnt.

> Adatközlő: Vértes Ernő, 1979.

> Oroszi

> 383. R.k. templom. Épült 1757 körül, tornya 1821-ben.

> Napóra van a templom D-i falának bal oldalán 4 m magasban. Vertikális. Árnyékvetője pólusra mutat. A számlap vakolatra festett 1,2 m átmérőjű kettős félkörív. Óraszámozása: 7-12-6, változó közű, félórás beosztású. Az eredeti napóra a XIX. század közepén készülhetett. Többször felújították. A templom renoválásakor a napóra mezejét mindig kihagyják.

> Adatközlő: Vértes Ernő, 1979.

> Paloznak

> 384. Nagyhegyi u. 2. Boda család háza.

> Napóra van a háztól DK-re a kertben egy 1 m magas kőoszlopon. Horizontális. Árnyékvetőjének éle pólusra mutat. A számlap díszes rézabroncsba öntött cementkorong 0,35 m átmérővel. Óraszámozása bemélyített, arab, a 12-es szám rézberakásos. Csutor Ipoly tanára útmutatása alapján 1937-ben készítette Ponori Thewrewk Aurél gimnáziumi tanuló. A napóra ma is jó állapotú.

> Adatközlő: Ponori Thewrewk Aurél, 1982.

> 385. Mandula u. Boda-Ponori Thewrewk nyaraló.

> Napóra van az épület csaknem Ny-i falán 3 m magasban. Vertikális. Árnyékvetője pólusra mutat. A számlap vakolatra festett negyedkörív alakú sávban húzódik 1,5 m hosszan. Óraszámozása: XI-XII-VIII KÖZEI-ben és 12-21 NYISZ-ben., változó közű, félórás beosztású. Felirata középen: NON NUMERO NISI HORAS SERENAS. Jobbra AMF 1993. Tervezte és készítette Ponori Thewrewk Aurél 1993-ban.

> Adatközlő. Ponori Thewrewk Aurél, 1993.

> 386. Mandula u. Boda-Ponori Thewrewk nyaraló.

> Napóra van a tornácon egy pillér D-i oldalán 3 m magasban. Vertikális. Árnyékvetője pólusra mutat. A számlap 0,6 m-es négyzet alakú vakolatrészre festett. Óraszámozása: IX-XII-II, KÖZEI-ben és 10-12-15 NYISZ-ben. Felirata: A& G MF 1994. Tervezte Ponori Thewrewk Aurél, kivitelezte Boda György és Ponori Thewrewk Ajtony 1994-ben.

> Adatközlő: Bartha Lajos, 1994.

> Pápa

> 387. Fő tér. R.k. plébániatemplom. Műemlék. 1774-1786-ig épült barokk stílusban Esterházy Károly megrendelésére. Tervezője és építője Fellner Jakab, az ő halála után Grossmann József volt.

> Napóra van a D-i falon balra 8 m magasan. Vertikális. Árnyékvetője pólusra mutat. A számlap vakolatba mélyített és festett. 1,6 m átmérőjű félkör alakú. Óraszámozása: V-XII-IV, változó közű, félórás. A pontosan szerkesztett napóra 1786-ban készülhetett, mert egy 1840 körüli metszeten már látszik. A templommal együtt többször renoválták, 1869-ben, 1934-ben, 1981-ben, mindig az eredetivel egyezően.

> Adatközlő: Kocsis Antal, 1979.

> Irod.: ANTALFFY Gyula: Reformkori magyar városrajzok. Bp. 1982. 141. p. (képpel); BARTHA Lajos: Napórákra vadásztunk. = TURISTA MAGAZIN, 1990. 11. sz. 18-19. p. (képpel).

> Somlóvásárhely

> 388. A Somlóhegy D-i oldalában. Présház. Épült az 1890-es években.

> Napóra van az épület D-i falán. Vertikális. Árnyékvetője pólusra mutat. A számlap falra festett. Óraszámozása: VII-XII-XVI. Az 1890-es években készült régi napórát 1992 körül Felvidéki István újította fel.

> Adatközlő: Marton Géza, 1997.

> Szentgál

> 389. Fő u. Ref. templom. Műemlék jellegű. A középkori XIII. századi eredetű templomot alapjaiban felhasználva teljesen újjáépítették 1771-1774-ben barokk stílusban.

> Napóra volt a templom DNy-i falán. Vertikális. XIX. században készülhetett. Az 1940-es években még látható volt. Felújítások, újravakolások egyike tüntette el, 1984-re már nem található.

> Adatközlő: Lőrince Lajos, 1985.

> Szigliget

> 390. Antalhegyi út 13. Várnai György tanár nyaralója.

> Napóra van a D-i falon 3 m magasban. Vertikális, fémpálca árnyékvetője poláris. A számlap téglafalra festett negyedkörív 1,5 m sugárral. Óraszámozása: X-XII-V, változó közű.

> Adatközlő: Keszthelyi Sándor, 1996.

> 391. Vadrózsa u. 15. Lerner János fotós nyaralója.

> Napóra van a D-i falon 6 m magasban. Vertikális. Árnyékvetője pólusra mutat. A számlap falra szerelt és festett fémlemez. Félkör alakú 1,2 m átmérőjű. Óraszámozása: 7-12-5, változó közű. Középen sugaras naparc gömbvasakból szerkesztve. 1960 körül készült.

> Adatközlő. Rékai Csaba, 1991.

> Tapolca

> 392. Batsányi tér. Vízimalom a Malom-tó partján, épült a XVIII. század végén. Ma Gabriella szálló.

> Napóra volt a kétszintes D-i falon. Vertikális XIX. századi lehetett. Árnyékvetője pólusra mutatott. Számlapja és talán felirata festett volt, de a vakolattal együtt leperegtek az 1930-as évekre, a helybeliek emlékezete szerint. A vízimalmot 1965-ben szállodává alakították át ekkor a napóra itt végleg eltűnt. Az építők kibontották és el akarták dobni a napóra vaspálcáját. Ám Straub Péter kimentette és elhelyezte azt a Tapolca-Diszelben a Hajagos-hegyen álló présházán. 1967 óta máig látható az épület D-i sarkán a régi napórának az árnyékvetője. Egy templomrom alapjaira épült ez a régi présház.

> Adatközlő: Tóth József, 1988.

> Tihany

> 393. Felsőkopaszhegyi út. Nyaraló.

> Napóra van a kertben egy 1 m magas hengeres rézoszlopra helyezve. Horizontális. Középen művészi réz kompozíció: kis vitorlás, a csónakban két ember, a ferde vitorlarúd a pólusra mutató árnyékvető. A számlap 0,6 m átmérőjű kör alakú kőlap, rajta az órákat jelölő korongok, változó közűen. 1994 körül készült.

> Adatközlő: Marton Géza, 1997.

> Városlőd

> 394. Béke u. 1. Lakóház. XIX. század közepi népi műemlék a község főterén.

> Napóra van a D-i oromfalán 5 m magasban. Vertikális. Árnyékvetője 30 fokot hajlik le. A számlap vakolatra festett csaknem félkör alakú 2,2 m átmérőjű. Óraszámozása: VIII-XII-IV, változó közű. A napóra a XIX. század második felében készülhetett. Többször felújították, legutóbb 1982-ben.

> Adatközlő: Róka László, 1975.

> Irod.: SZÁSZ János - SZIGETVÁRI János: Népi építészetünk nyomában. Bp. 1976. 94. p. (képpel); ROCKENBAUER Pál: Másfél millió lépés Magyarországon. = FÖLD ÉS ÉG, 1980. 11. sz. 344. p. (képpel); TÖLGYESI J.: Farkasgyepü és környéke. Veszprém. 1983. (12. kép).

> Várpalota

> 395. Inota. Baglyas-középső dűlő. Présház.

> Napóra van D-i falán 3 m magasban. Vertikális. Árnyékvetője pólusra mutat. A számlap vakolatra festett 1,5x1 m-es téglalap. Óraszámozása: VIII-XII-IV, változó közű. Varga Gyula tulajdonos 1980-ban készítette az épülettel egy időben.

> Adatközlő: Kocsis Antal, 1982.

> Veszprém

> 396. Vár u. 5. Műemlék jellegű. Lakóház. Épült 1780 körül barokk stílusban.

> Napóra van a csaknem Ny-i falon 1,5 m magasan. Vertikális. Árnyékvetője hiányzik, helyét lyuk jelzi. A számlap egy 0,6x0,8 m-es téglalap alakú mezőben van. Vakolatra festett negyedkör alakú ív. Római számai, változó közű óraosztásai a felismerhetetlenségig megkoptak és kalapáccsal összevertek. A valószínűleg házzal egyidős 1780 körüli napórát később levakolták. 1960 körül a műemléki falkutatáskor került elő, akkor a napóra helyét kihagyták az újravakolásból. Árnyékvetőjét időnként pótolják, de újra elgörbítik, eltulajdonítják.

> Adatközlő: Vértes Ernő, 1979.

> Irod.: BALASSA László - KRALOVÁNSZKY Alán: Veszprém. Bp. 1983. 54. p.