> Jász-Nagykun-Szolnok megye

> Berekfürdő

> 163. Strandfürdő.

> Napóra van a gyógymedence melletti parkban, egy betonalapzaton. Ekvatoriális, árnyékvetője pólusra mutat. A félkör alakú számlap óraszámozása: 6-12-6, egyenközű. A XX. századi napóra tartója is félköríves.

> Adatközlő: Keszthelyi Dániel, 1992.

> Jászapáti

> 164. Beloiannisz u. 23. Vágó Pál Múzeum.

> Napóra van az udvaron. Ekvatoriális, árnyékvetője a pólusra mutat. A számlap alumínium félkörív 1,2 m átmérővel. Óraszámozása: 6-12-6, egyenközű, 5 perces beosztású. Középen analemma-görbe. Föld- és holdgömb tartozékokkal. A napóra tartószerkezete kiselejtezett tűzoltószivattyú. Tervezte és készítette Borsos János amatőrcsillagász 1982-ben.

> Adatközlő: Borsos János, 1987.

> Jászárokszállás

> 165. Árpád tér. R.k. Szentháromság templom. Műemlék jellegű. Barokk stílusban épült 1767-1768-ban.

> Napóra a D-i falon. A XIX. században készülhetett. Valamelyik felújításkor 1975 körül eltűnt a napóra. A jelenlegi frissen vakolt és festett falsíkon csak az árnyékvető tartórúdjának csonkja mutatja helyét.

> Adatközlő: Pálfi Istvánné, 1985.

> Jászberény

> 166. Apponyi tér. A forgalmas útkereszteződés ÉK-i része.

> Nagyméretű napóra van a parkosított téren. Horizontális, 5 m hosszú fagerenda árnyékvetője a pólusra mutat. A számlapot jelentő műkőlapokkal leburkolt félkör alakú terület nem vízszintes, hanem 15 fokkal lejt D-i irányban. Erre van rögzítve 12 darab műkőhasáb, azokra fapalló darabok, melyeken van az óraszámozás: VIII-XII-VII, változó közűen. A számsor 15 m hosszan ível a térségen át, a napóra sugara 6 és 9 m között van. A reggeli óráknál egy kakukk, az esti időszaknál egy bagoly 1 m magas faszobrai állnak. Szépséghibája, hogy öt számjelzést felcseréltek, más helyre csavaroztak, egyébként a napóra egy csillagászatian és művészien szépen megtervezett alkotás. 1992-ben készült a napóra az előzőleg ugyanitt álló Lenin szobor helyére.

> Adatközlő: Kiss Lajos, 1992.

> Jászdózsa

> 167. Dózsa György tér. R.k. templom. Műemlék jellegű. Késő barokk stílusban épült 1780-ban.

> Napóra van a D-i homlokzaton 4 m magasban. Vertikális, árnyékvetője eredetileg pólusra mutathatott, jelenleg csaknem függőleges. A XX. század elejei számlap egy 1930 körüli felújításnál pusztult el. Újjáfestette egy helyi mester 1990 körül. Most ez negyedkör alakú, 1 m sugarú. Óraszámozása: VIII-XII-IV, változó közű.

> Adatközlő: Kiss Lajos, 1983.

> Tiszafüred

> 168. Tiszaszőlős. Alkotmány u. 12. Általános Iskola.

> Napóra van az udvaron. Horizontális. Pálfi Istvánné tanárnő készítette 1985-ben.

> Adatközlő: Pálfi Istvánné, 1985.